Глазгоу
Глазгоу (, на галски език: Glaschu, на разговорен шотландски: Glesca или Glasgae, произнася се [], []; за първи път в българска енциклопедия - записан като Глазгов в „Енциклопедия на братя Данчови“ от 1936 г. като немска транскрипция) е град в северозападната част на Великобритания и най-големият град в Шотландия.

Център е на административната област Глазгоу и е третият по численост на населението във Великобритания, след Лондон и Бирмингам.

География 

Разположен е в централната част Шотландия (в нейния западен дял), в централната част на Средношотландската низина, на надморска височина около 70 – 200 м.

Намира се на брега на река Клайд и на 32 km от нейното устие.

Климатът на града е умерен, с редовни, обилни валежи. За него е характерен западният вятър, както и повишената облачност (сравнено с други региони на Шотландия).

Времето в Глазгоу се формира под влиянието на топлите въздушни течения, идващи от Атлантическия океан, където преминава топлото океанско течение Гълфстрийм. Поради това температурата в Глазгоу е сравнително висока, за разлика от градове на същата географска ширина (например Москва). Зимата е топла и влажна, лятото – прохладно (максималната температура през юли, най-топлият месец, обикновено не превишава 20°C).
 Най-ниската температура (−15°C) е регистрирана на 15 февруари 1936 г.
 Най-високата температура (45°C) е регистрирана на 31 юли 1900 г.

В Глазгоу има много изкуствени насаждения, алеи, паркове. Преобладава флора от умерения пояс, най-често се срещат бор и лиственица.

История

Древност 
Археологическите находки свидетелстват, че първите поселения в долината на река Клайд са още от времената на неолита.

По-късно територията на съвременен Глазгоу се населява от келтски племена.

През годините 142 – 144 завладяващите Британия римляни издигат защитното съоръжение Антонинов вал, простиращо се от крайбрежието на Шотландия до друго отбранително укрепление и създадено, като преграда по пътя на набезите на северните племена. Остатъци от стената са се съхранили в покрайнините на Глазгоу и до наши дни (20.-21. век).

Средновековие 
Основан в средата на VI век, предполагаемо от християнския мисионер Мунго, известен и като свети Кентигерн (Cyndeyrn) - според житиеписеца Джослин от Фърнеското абатство/Фернес (сега - Бароу-ин-Фърнес, в Къмбрия), член на цистерианския орден, който пише около 1185 година, че през 543 г. свети Мунго е основал манастир на брега на реката, в близост до място известно като Молендинар (Molendinar Burn). Впоследствие там е катедралата „Св. Мънго“. През 1136 г. в присъствието на крал Дейвид I се състои освещаване на катедралата, издигната от местната църква „Св. Мънго“. След пожар тя е построена отново и осветена през 1197 г., а през следващите 2 века е реконструирана напълно. Въз основа на това, св. Мънго се счита за покровител на града, а негово изображение присъства на герба му. В края на XII век Глазгоу става важен религиозен център, а неговото население нараства до над 1500 души.

Ново време 
Индустриалната революция през XVIII век превръща Глазгоу в един от най-големите промишлени центрове на Великобритания (особено в областта на корабостроенето), а през следващото столетие разцветът на икономиката на града приема такива мащаби, че Глазгоу в тези времена е считан за втория град на Британската империя (след Лондон).

Глазгоу е един от важните религиозни и образователни центрове на Шотландия. Особено известен е Глазгоуския унверситет. 

В края на XX век, след преживени години на криза от 1920 до 1970 г., вследствие на които населението намалява, а жизненият стандарт пада, властите в Глазгоу осъществяват ред програми, които допринасят за културното и икономическо възраждане на града.

Спорт 

От Глазгоу са двата най-известни шотландски футболни клуба, ФК Селтик и ФК Рейнджърс, известни със съперничеството помежду си, донякъде подхранвано и от религиозни различия. Те се състезават в Шотландската Премиър лига. Третият професионален футболен отбор е ФК Партик Тисъл, който се състезава в Шотландската Първа дивизия. Четвъртият футболен отбор ФК Куинс Парк се състезава в Шотландската Трета дивизия. В Глазгоу се намира един от най-големите стадиони „Хемпдън Парк“, който е дом на Куинс парк и на шотландския национален отбор по футбол.

Известни личности 
 Родени в Глазгоу
 Томас Нийл Крийм (1850–1892), шотландско–канадски сериен убиец
 Чарлз Рени Макинтош (1868 – 1928), архитект
 Александър Тод (1907 – 1997), биохимик
 Алистър Грей (1934 – 2019), художник, илюстратор, драматург, поет и писател на произведения в жанра научна фантастика
 Джо МакБрайд (1938–2012), футболист
 Алекс Фъргюсън (р. 1941), футболен треньор
 Бърт Дженш (1943 – 2011), музикант
 Кембъл Армстронг (1944–2013), писател
 Джордж Греъм (р. 1944), футболист и треньор по футбол
 Донован (р. 1946), музикант
 Гордън Браун (р. 1951), политик
 Малкълм Йънг (р. 1953) китарист на хардрок групата Ей Си/Ди Си
 Анди Грей (р. 1955), футболист и коментатор
 Ангъс Йънг (р. 1955), китарист на хардрок групата Ей Си/Ди Си
 Мартин Скот (р. 1956), писател
 Джилиан Филип (р. 1964), писателка
 Нийл Фъргюсън (р. 1964), историк
 Гари Маккинън (р. 1966), системен администратор и хакер
 Лора Фрейзър (р. 1976), киноактриса
 Андрю Робъртсън (р. 1994), футболист

 Починали в Глазгоу
 Томас Рийд (1710 – 1796), шотландски философ
 Уилям Ранкин (1820 – 1872), физик
 Джон Брънър (1934–1995), писател

Побратимени градове 
  Барселона, Испания
  Витлеем, Палестина
  Далиен, Китай
  Лахор, Пакистан
  Марсилия, Франция
  Монпелие, Франция
  Монреал, Канада
  Нюрнберг, Германия
  Плевен, България
  Ростов на Дон, Русия
  Торино, Италия
  Хавана, Куба

Вижте също 
 Глазгоуски университет
 Стратклайдски университет

Източници

Външни препратки 
 Страница за Глазгоу на Undiscoveredscotland.co.uk